Neuvoston päätöslauselma,

annettu 6 päivänä helmikuuta 2003,

"eAccessibility" - vammaisten tietoyhteiskuntaan osallistumisen helpottamisesta

(2003/C 39/03)

EUROOPAN UNIONIN NEUVOSTO, joka

1. PALAUTTAA MIELIIN, että yhteisön tehtäviin kuuluu edistää koko yhteisössä työllisyyden ja sosiaalisen suojelemisen korkeaa tasoa, elintason ja elämän laadun nousua sekä taloudellista ja sosiaalista yhteenkuuluvuutta;

2. PALAUTTAA MIELIIN neuvoston ja neuvostossa kokoontuneiden jäsenvaltioiden hallitusten edustajien 17 päivänä joulukuuta 1999 antaman päätöslauselman tietoyhteiskunnan työllisyys- ja sosiaalisista näkökohdista(1);

3. PALAUTTAA MIELIIN, että Lissabonissa 23 ja 24 päivänä maaliskuuta 2000 kokoontunut Eurooppa-neuvosto vaati tietoyhteiskunnan tuomista kaikkien ulottuville;

4. PALAUTTAA MIELIIN, että komissio antoi 12 päivänä toukokuuta 2000 tiedonannon "Esteetön Eurooppa vammaisille";

5. PALAUTTAA MIELIIN, että Feirassa 19 ja 20 päivänä kesäkuuta 2000 kokoontuneen Eurooppa-neuvoston hyväksymän eEurope-toimintasuunnitelman 2002 päätavoitteita on saada kaikki osallistumaan tietoyhteiskuntaan;

6. PALAUTTAA MIELIIN, että neuvosto antoi 27 päivänä marraskuuta 2000 direktiivin, jonka tavoitteena on eri syihin, vammaisuus mukaan lukien, perustuvan syrjinnän torjuminen työssä ja ammatissa(2);

7. PALAUTTAA MIELIIN, että Nizzassa 7-9 päivänä joulukuuta 2000 kokoontuneen Eurooppa-neuvoston hyväksymän köyhyyden ja sosiaalisen syrjäytymisen torjunnan yksi tavoite on hyödyntää täysimääräisesti tietoyhteiskunnan sekä uuden tieto- ja viestintätekniikan mahdollisuuksia ja huolehtia siitä, ettei kukaan jää niistä paitsi, kiinnittäen erityistä huomiota vammaisten tarpeisiin;

8. PALAUTTAA MIELIIN, että neuvosto teki 3 päivänä joulukuuta 2001 päätöksen vuoden 2003 julistamisesta Euroopan vammaisten teemavuodeksi(3);

9. PALAUTTAA MIELIIN, että Euroopan parlamentti ja neuvosto korostavat miesten ja naisten välisen tasa-arvon merkitystä syrjäytymisen syihin ja seurauksiin vaikuttavana tekijänä yhteisön toimintaohjelman perustamisesta sosiaalisen syrjäytymisen torjuntaa koskevan jäsenvaltioiden yhteistyön edistämiseksi 7 päivänä joulukuuta 2001 tehdyn päätöksen N:o 50/2002/EY johdanto-osassa. Siinä viitataan myös perustamissopimuksen 2 ja 3 artiklaan ja erityisesti siihen, että eriarvoisuuden poistaminen miesten ja naisten välillä sekä miesten ja naisten välisen tasa-arvon edistäminen on osa yhteisön tehtävää ja sen on oltava tavoitteena kaikessa yhteisön toiminnassa;

10. PALAUTTAA MIELIIN, että neuvosto on antanut päätöslauselman "osallisuudesta tietoyhteiskuntaan - tietoyhteiskunnan mahdollisuuksien hyväksikäyttö yhteiskunnallisen osallisuuden kannalta"(4), jossa kehotetaan jäsenvaltioita ja Euroopan komissiota muun muassa edistämään toimia, joilla "poistetaan tekniset esteet, jotka estävät eriasteisia vammaisia hyödyntämästä tieto- ja viestintäteknisiä laitteita ja www-sisältöjä, asiaan liittyvin eEurope-toimin, joiden toteuttamista valvoo verkkopalvelujen käytettävyyttä käsittelevä asiantuntijaryhmä";

11. PALAUTTAA MIELIIN, että neuvosto antoi 20 päivänä maaliskuuta 2002 päätöslauselman "julkisten verkkosivujen saavutettavuus ja niiden sisältö"(5), jossa se muun muassa "KEHOTTAA tietoyhteiskunnan sosiaalisia ja työllisyysnäkökohtia käsittelevää korkean tason työryhmää (ESDIS) seuraamaan verkon sisällön saavutettavuutta koskevan aloitteen (WAI) suuntaviivojen hyväksymistä ja täytäntöönpanoa ja kehittämään yhteisiä menetelmiä ja vertailutietoja arvioinnin helpottamiseksi";

12. PANEE MERKILLE komission yksiköiden valmisteluasiakirjan muodossa esitetyn raportin "Delivering eAccessibility - improving disabled people's access to the Knowledge Based Society" (eAccessibilityn toteuttaminen - vammaisten tietoyhteiskuntaan osallistumisen helpottaminen);

13. OTTAA HUOMIOON suositukset, jotka korkean tason työryhmä (ESDIS) on laatinut kyseisen tarkastelun perusteella;

KEHOTTAA JÄSENVALTIOITA JA KOMISSIOTA

I Avaamaan tietoyhteiskunnan mahdollisuudet vammaisille ja erityisesti pyrkimään poistamaan tekniset, oikeudelliset ja muut esteet, jotka estävät vammaisia tosiasiallisesti osallistumasta tietoon perustuvaan talouteen ja tietoyhteiskuntaan, ja sen yhteydessä hyödyntämään mahdollisimman paljolti nykyisiä rahoitusjärjestelmiä ja helpottamaan yhteydenpitoa asianomaisiin toimijoihin, muun muassa vammaisjärjestöihin ja eurooppalaisiin standardointijärjestöihin, erityisesti seuraavien toimenpiteiden avulla:

1. edistetään niiden keskeisten toimijoiden yhtenäisempää ja keskitetympää lähestymistapaa, jotka ovat mukana eAccessibility-toimissa sekä nykyisten ja uusien välineiden soveltamisessa ja kehittämisessä teknologian, standardoinnin, lainsäädännön, asenteiden muuttamisen, koulutuksen ja tiedottamisen aloilla;

2. luodaan tällaiselle yhtenäisemmälle lähestymistavalle perusta eAccessibility-asioihin erikoistuneen www-portaalin avulla, jonka perustamisesta ja ylläpidosta vastaa komissio;

3. lisätään tietoisuutta niin, että sosiaalisen syrjäytymisen torjunta otetaan huomioon kehitettäessä tietoyhteiskunnan teknologiaa, menetelmiä ja toimia;

4. lisätään vammaisten vaikutusmahdollisuuksia ja kannustetaan heitä vaikuttamaan enemmän verkkopalvelujen saavutettavuutta koskevien mekanismien kehittämiseen tukemalla heidän laajempaa osallistumistaan

a) teknologiaohjelmiin ja -hankkeisiin;

b) standardointielimiin ja teknisiin komiteoihin;

c) komiteoihin, jotka tarkastelevat lainsäädännön ja/tai asenteiden muuttamiseen tähtääviä toimenpiteitä, koulutusta ja vammaisten vaikutusmahdollisuuksien parantamista koskevia aloitteita.

II Harkitsemaan erityistoimenpiteitä aloilla, jotka mainitaan komission yksiköiden valmisteluasiakirjassa "Delivering eAccessibility", mukaan lukien seuraavat:

1. Tekniset ja standardeja koskevat välineet:

a) verkkopalvelujen saavutettavuutta koskevan aloitteen (WAI) suuntaviivojen noudattamiseksi edistetään yhteisten menetelmien ja vertailukelpoisten tietojen käyttöä jäsenvaltioiden ja EU:n toimielinten julkisilla verkkosivuilla sekä koordinoidaan seurantaa ottaen huomioon eri jäsenvaltioiden toimet ja tehdään yhteistyötä niiden kanssa;

b) pyritään saamaan palautetta standardointitoimista ja niiden vaikutuksesta ikääntyneiden ja vammaisten elämäntilanteeseen;

c) varmistetaan, että kuudes tutkimuksen ja teknologian kehittämisen puiteohjelma (2003-2006) tukee toimia, joilla edistetään osallisuutta tietoyhteiskuntaan, ja kehittää sekä vammaisten vaikutusmahdollisuuksia edistävää teknologiaa että esteetöntä teknologiaa siten, että tulokset otetaan huomioon ja hyödynnetään. Otetaan hankkeiden suunnittelussa huomioon niistä vammaisille aiheutuvat seuraukset ja ehkäistään siten sosiaalinen syrjäytyminen.

2. Asenteiden muuttamiseen tähtäävät välineet ja/tai lainsäädäntötoimet:

a) harkitaan eAccessibility-merkin myöntämistä verkkopalvelujen saavutettavuuden kannalta tärkeitä standardeja noudattaville tuotteille ja palveluille;

b) jatketaan työtä jäsenvaltioiden saavutettavuuskriteerien yhtenäistämiseksi (esimerkiksi niiden julkisia hankintoja koskevien sääntöjen avulla), jotta kaupallisten tuotteiden ja palvelujen tarjoajat tarjoaisivat lisää verkkopalvelujen avulla saavutettavia tuotteita ja palveluita;

c) tuetaan toimenpiteitä, joilla yksityissektoria kannustetaan tekemään tieto- ja viestintätekniikkaan perustuvat tuotteensa ja palvelunsa sellaisiksi, että ne ovat kaikkien saatavilla; tämän vaatimuksen olisi koskettava myös tieto- ja viestintätekniikan julkisia hankintasopimuksia. Hyödynnetään tältä osin paremmin EU:n nykyisen julkisia hankintoja koskevan lainsäädännön tarjoamia mahdollisuuksia sisällyttää erityinen maininta asiaankuuluvien tuotteiden ja palvelujen saavutettavuuskriteereistä;

d) varmistetaan, että kun se on mahdollista, direktiivissä 2001/29/EY(6) säädettyjen oikeudellisten puitteiden mukaiset poikkeukset tekijänoikeuksiin mahdollistavat suojatun materiaalin levittämisen vammaisten käyttöön helppokäyttöisessä muodossa;

e) harkitaan vammaisten syrjinnän torjumistoimenpiteiden laajentamista.

3. Koulutuksen ja tiedottamisen välineet:

a) pyritään siihen, että osaamiskeskusten verkosto ja verkostoituminen "Design for All" -periaatteen pohjalta laajenevat ja kattavat kaikki jäsenvaltiot;

b) edistetään tavoitetta, jonka mukaan kunkin jäsenvaltion asianomaiset opetusviranomaiset kehittävät ja ottavat käyttöön Design for All -periaatteen mukaisia opetussuunnitelmia. Niihin käytetään mahdollisuuksien mukaan Euroopan yhteisön tutkimuksen ja teknologian kehittämisen puiteohjelmasta rahoitettavissa asianmukaisissa osaamiskeskushankkeissa tällaiseen tarkoitukseen käytettäviä varoja;

c) lisätään vammaisten ja ikääntyneiden sekä palveluntarjoajien tietoutta nykyaikaisen tieto- ja viestintätekniikan ja verkkopalvelujen vammaisille ja ikääntyneille tarjoamista mahdollisuuksista ja hyödynnetään asianomaisia yhteisön rakenneohjelmia tätä tarkoitusta varten;

d) parannetaan vammaisten työllistettävyyttä asianmukaisilla ammattikoulutusohjelmilla, jotka tähtäävät tietoyhteiskunnassa tarvittaviin työpaikkoihin, sekä valmentamisella tietoyhteiskunnassa tarvittavien taitojen harjoittamiseen muissa ammattikoulutusohjelmissa. Hyödynnetään asianomaisia yhteisön rakenneohjelmia tätä tarkoitusta varten;

e) edistetään elinikäisen oppimisen periaatteiden soveltamista ja käytetään nykyisiä elinikäiseen oppimiseen tähtääviä opiskelumahdollisuuksia vammaisten taitojen parantamiseen;

f) varmistetaan, että multimediamateriaalit ja tieto- ja viestintätekniikan käyttö koulutuksessa eivät luo uusia esteitä vammaisten integroitumiselle kouluihin ja muihin oppilaitoksiin;

g) varmistetaan, että verkkopalvelujen saavutettavuudesta tulee kaikkien eri tason ammatillisten oppilaitosten kaikkien koulutusohjelmien kiinteä osa (esimerkiksi julkisten verkkosivujen ylläpitäjät, multimedian tekijät ja ohjelmistojen kehittäjät). Hyödynnetään tätä varten verkko-opiskelua (eLearning) koskevaa aloitetta.

(1) EYVL C 8, 12.1.2000, s. 1.

(2) EYVL L 303, 2.12.2000, s. 16.

(3) EYVL L 335, 19.12.2001, s. 15.

(4) EYVL C 292, 18.10.2001, s. 6.

(5) EYVL C 86, 10.4.2002, s. 2.

(6) EYVL L 167, 22.6.2001, s. 10.